รัฐบาลไทย-ข่าวทำเนียบรัฐบาล-กรมส่งเสริมการปกครองท้องถิ่นชี้แจง ปัญหาผลกระทบทางมลพิษ จากโรงไฟฟ้าพลังงานขยะต้นแบบ อ.หาดใหญ่ จ.สงขลา
วันศุกร์ที่ 9 พฤศจิกายน 2561
กรมส่งเสริมการปกครองท้องถิ่นชี้แจง ปัญหาผลกระทบทางมลพิษ จากโรงไฟฟ้าพลังงานขยะต้นแบบ อ.หาดใหญ่ จ.สงขลา
กรมส่งเสริมการปกครองท้องถิ่นชี้แจง ปัญหาผลกระทบทางมลพิษจากโรงไฟฟ้าพลังงานขยะต้นแบบ อ.หาดใหญ่ จ.สงขลา
วันที่ 6 พฤศจิกายน 2561 นายสุทธิพงษ์ จุลเจริญ อธิบดีกรมส่งเสริมการปกครองท้องถิ่น กระทรวงมหาดไทย ชี้แจงประเด็นปัญหาผลกระทบทางมลพิษจากโรงไฟฟ้าพลังงานขยะต้นแบบ อ.หาดใหญ่ จ.สงขลา จากที่มีการรายงานข่าวว่าโรงไฟฟ้าพลังงานขยะต้นแบบตามนโยบาย คสช. ที่เทศบาลนครหาดใหญ่ จ.สงขลาร่วมกับ บมจ.อินเตอร์แนชั่นเนิลเอนจีเนียริง (IEC) ดําเนินการ ได้ส่งกลิ่นเหม็นรุนแรงอย่างต่อเนื่อง โดยถูกประชาชนร้องเรียนเป็นระยะนับตั้งแต่เปิดดําเนินการ ขอเรียนชี้แจงว่า โรงไฟฟ้านี้ไม่ใช่โรงไฟฟ้าต้นแบบของ คสช. หรือรัฐบาลแต่อย่างใด แต่ได้ดําเนินการมาก่อนนานแล้ว โดยบริษัทจีเดค ได้รับอนุญาตจากกระทรวงพลังงาน และ สํานักงาน กกพ. โดยตรง ไม่ได้ผ่านการพิจารณาจากทางกระทรวงมหาดไทย
กรมส่งเสริมการปกครองท้องถิ่น กระทรวงมหาดไทย ได้ดําเนินการตรวจสอบข้อเท็จจริงจากเทศบาลนครหาดใหญ่ จ.สงขลา พบว่า สาเหตุของปัญหาการบริหารจัดการขยะมูลฝอยของเทศบาลนครหาดใหญ่ คือ ปัญหาที่เกิดจากการดําเนินงานของโรงไฟฟ้ากําจัดขยะ ซึ่งสามารถแบ่งประเด็นปัญหา ได้แก่ 1. ปัญหากลิ่นไม่พึงประสงค์จากการดําเนินงาน 2. ปัญหาเรื่องมลภาวะทางอากาศ โดยเฉพาะผลกระทบจากสารไดอ๊อกซิน (Dioxin) 3. ปัญหาเรื่องน้ําเสียและน้ําชะขยะ
ซึ่งทางเทศบาลนครหาดใหญ่ได้ดําเนินการแก้ไขเบื้องต้นโดยลงตรวจสอบและติดตามอยู่ตลอด โดยมีการแก้ไขปัญหา ดังนี้
ปัญหาเรื่องมลภาวะทางอากาศ โดยเฉพาะผลกระทบจากสารไดอ๊อกซิน (Dioxin) ซึ่งกระบวนการในการกํากับผลกระทบทางมลพิษทางอากาศ มี 3 ขั้นตอน ได้แก่
1. เทคโนโลยีการเผาไหม้ขยะที่ใช้เป็นเทคโนโลยีแก๊สซิฟิเคชั่น (Gasification) คือ การเผาไหม้กําจัดขยะที่อุณหภูมิการเผาไหม้สูงถึง 1,200 – 1,400 C. ซึ่งสามารถกําจัดแก๊สพิษที่เกิดจากกระบวนการเผาไหม้ตามปกติได้หมด
2. บริษัทฯ ได้เพิ่มเติมระบบบําบัดอากาศในช่วงท้ายของกระบวนเสริมอีก ได้แก่ การฉีดผงถ่านกัมมันต์ (Activated carbon) ซึ่งมีคุณสมบัติในการบําบัดแก๊สที่ส่งผลกระทบสิ่งแวดล้อมได้แก่ ไดอ๊อกซิน (dioxins) ฟูเรน (furans) และสารโลหะหนัก ส่วนสารโซเดียมไบคาร์บอเนต หรือผงปูนขาว (Lime slurry) มีคุณสมบัติในการบําบัดก๊าซเสีย และปรับสภาพความเป็นกรดของสารที่เจือปนในอากาศ
3. ระบบถุงกรอง (Bag filter) ในการดักกรองฝุ่นและควันก่อนปล่อยออกสู่ชั้นบรรยากาศ
กรณีที่มีข้อมูลระบุว่าทางโรงงานมีผลการตรวจวัดสารไดอ๊อกซินเกินค่ามาตรฐาน ขอเรียนชี้แจงว่า เป็นผลการตรวจวัดเมื่อปลายปี 2559 สาเหตุเกิดจากความบกพร่องในการปรับค่าการฉีดสารเคมีบําบัด ทําให้เกิดสารไดอ๊อกซินเกินค่ามาตรฐาน ซึ่งทางโรงงานฯ ได้ดําเนินการตั้งค่าให้เป็นไปตามมาตรฐานกําหนดแล้ว ซึ่งได้ทําการตรวจวัดตามเงื่อนไขในรายงาน ESA ให้ทําการตรวจวัดปีละ 2 ครั้ง ทั้งนี้ โรงงานยินดีเพิ่มการตรวจวัดเป็นปีละ 4 ครั้ง ตามข้อเรียกร้องของคณะกรรมการกํากับการดําเนินการและผู้แทนชุมชนฯ โดยปรับกําหนดการตรวจวัดให้เป็นที่เข้าใจตรงกันในทุกฝ่าย คือ ตรวจวัดครั้งแรกภายในเดือนมกราคม 2561 และครั้งต่อไปในทุกต้นไตรมาสของปีรวม 4 ครั้ง/ปี และมีบริษัทเอกชนภายนอกที่ทําการตรวจวัดสารพิษ ได้รับการรับรองจากกรมโรงงานอุตสาหกรรมและกรมควบคุมมลพิษเป็นผู้ดําเนินการภายใต้การกํากับดูแลอย่างใกล้ชิดและเคร่งครัดของหน่วยงานดังกล่าว ซึ่งการดําเนินการตรวจวัดมีค่าใช้จ่ายสูงหลายแสนบาทในการดําเนินการต่อครั้ง
ปัญหากลิ่นไม่พึงประสงค์จากการดําเนินงานของโรงไฟฟ้า มี 2 กรณี คือ
1. กรณีกลิ่นไม่พึงประสงค์จากปล่องอากาศ (stack) บริษัทฯ ได้ดําเนินการติดตั้งระบบผลิตโอโซน (Ozone generator) ปล่อยเข้าไปในปล่องอากาศ เพื่อทําการบําบัดอากาศเสียและกลิ่น พร้อมบําบัดสารโลหะหนักบางประการที่อาจมีปะปนในอากาศ และสามารถบําบัดได้โดยโอโซน จากการดําเนินการนี้โอโซนจะสามารถบําบัดกลิ่นที่ไม่พึงประสงค์ได้เมื่ออากาศถูกปล่อยออกสู่ชั้นบรรยากาศแล้ว โอโซนจะแปรรูปกลับไปเป็นออกซิเจนและอากาศปกติที่ปลอดเชื้อโรคและกลิ่นภายใน 15 – 20 นาที
2. กรณีกลิ่นไม่พึงประสงค์จากกองขยะในพื้นที่ประกอบการ บริษัทฯ ได้ดําเนินการสร้าง/ปรับปรุงอาคารให้เป็นอาคารปิดและวางท่อพ่นละออง EM ภายในพื้นที่ที่รับขยะและกองขยะในพื้นที่ประกอบการ การดําเนินการดังกล่าวจะสามารถควบคุมกลิ่นไม่พึงประสงค์ที่ก่อให้เกิดอยู่ภายในพื้นที่จํากัดไม่แพร่กระจายออกไปสู่อากาศภายนอก ซึ่งละออง EM นี้จะยังสามารถควบคุมแมลงวันและการเติบโตของแบคทีเรียในกองขยะได้
ปัญหาเรื่องน้ําเสียและน้ําชะขยะ ที่มีระบบบําบัดน้ําเสียและน้ําชะขยะผ่านท่อรับน้ําขยะใต้ดินภายในบริเวณโรงไฟฟ้า ซึ่งมีความสามารถบําบัดได้วันละ 80-100 ลูกบาศก์เมตร ที่ระดับความปนเปื้อน BOD 8,000 - 10,000 โดยปัจจุบันมีน้ําที่เข้าสู่ระบบบําบัดของโรงไฟฟ้าฯ 30 ลูกบาศก์เมตร ที่ระดับความปนเปื้อน BOD 5,700 จากปริมาณดังกล่าวทําให้ระบบบําบัดน้ําเสียของโรงไฟฟ้าฯสามารถรองรับได้เป็นอย่างดี และทําการปรับปรุงคุณภาพของน้ําให้ดีขึ้น ซึ่งน้ําที่ผ่านการบําบัดแล้ว จะสามารถนํามาใช้ในประโยชน์ในโรงไฟฟ้าฯ ต่อได้
สําหรับการดําเนินงานภายใต้ พ.ร.บ.รักษาความสะอาดในปัจจุบันนั้น ได้กําหนดกระบวนการกําจัดขยะทั้งในลักษณะทั้งที่องค์กรปกครองส่วนท้องถิ่นดําเนินการเอง และร่วมดําเนินการกับเอกชนไว้ โดยให้ผ่านการพิจารณาและการให้คําแนะนําของคณะกรรมการจัดการสิ่งปฏิกูลมูลฝอยจังหวัด, คณะทํางานด้านเทคนิคของ ส่วนกลาง, คณะกรรมการกลาง ก่อนที่จะมีการเสนอกระทรวงมหาดไทยให้ความเห็นชอบโครงการ ซึ่งก่อนที่ องค์กรปกครองส่วนท้องถิ่นจะไปดําเนินการหาเอกชนมาร่วมดําเนินการนั้น ยังต้องผ่านการพิจารณาอย่างรอบคอบ และในกรณีโรงไฟฟ้าจากขยะ ยังตัองมีการผ่านการพิจารณาของสํานักงาน กกพ. อีกด้วยเช่นกัน
---------------------------